Ratkaisijat törmäilivät Valioliigassa: "Maali näytti" - Keskisuomalainen
Jalkapallo 13.09.2015 23:56
Ratkaisijat törmäilivät Valioliigassa: "Maali näytti"
Maalintekijän on uskaltauduttava ahtaisiin väleihin. Se nähtiin taas jalkapallon Valioliigassa sunnuntaina, kun Tottenham kaatoi Sunderlandin 1–0 ja Leicester päihitti Aston Villan 3–2.
Tottenhamin voittomaalin teki Ryan Mason läpiajosta, jonka päätteeksi päätteeksi pallo lepäsi alakulmassa ja maalivahtiin törmännyt Mason nurmen pinnassa polveaan pidellen. Valmentaja Mauricio Pochettinon mukaan vamma ei vaikuttanut vakavalta.
– Maali näytti, miten yritämme pelata ja mikä on filosofiamme, Pochettino hehkutti edeltänyttä syöttökuviota.
Ilmeisesti säikähdyksellä selvisi myös Leicesterin voittomaalari Nathan Dyer kolaroinnistaan Villa-vahti Brad Guzanin kanssa. Guzan syöksyi nappaamaan keskityspalloa, mutta tulikin tyrmänneeksi Dyerin ja joutui hölmistyneenä katsomaan pallon leijailua maaliin.
0–2-tappiotilanteesta voittoon kirinyt Leicester nousi sarjataulukossa toiseksi.
Tottenhamin voittomaalin teki Ryan Mason läpiajosta, jonka päätteeksi päätteeksi pallo lepäsi alakulmassa ja maalivahtiin törmännyt Mason nurmen pinnassa polveaan pidellen. Kuva: Ian Macnicol/Lehtikuva